חואן ורגאס

חואן קרלוס ורגאס (באנגלית: Juan Carlos Vargas; נולד ב-7 במרץ 1961) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס ה-52 של מדינת קליפורניה, ברציפות מאז 2013. טרם היבחרו לקונגרס היה חבר בית המחוקקים בקליפורניה וחבר מועצת העיר סן דייגו. ורגאס נולד בחווה לגידול תרנגולים בעיר נשיונל סיטי שבמחוז סן דייגו, קליפורניה. בילדותו משפחתה הייתה נתונה לעוני רב. הוא השלישי מבין עשרת ילדיהם של תומאס וסלינה ורגאס, שהיגרו לארצות הברית ממקסיקו בסוף שנות ה-40 של המאה ה-20 כחלק מתוכנית בראסרו (Bracero program). ורגאס השלים בכבוד רב את לימודיו לתואר ראשון באוניברסיטת סן דייגו, ומאוחר יותר קיבל תואר שני במדעי הרוח באניברסיטת פורדהם השוכנת בברונקס שבניו יורק. לאחר לימודיו הגבוהים הצטרף ורגאס למוסד של חברת הישועים בסנטה ברברה. אצל הישועים עבד ורגאס בבית יתומים בג'ונגלים של אל סלוודור, שסבלה באותם ימים ממלחמת אזרחים. לאחר שעזב את המוסד הישועי בו עבד, החליט ללמוד משפטים ובשנת 1991 קיבל תואר שני מבית הספר למשפטים באוניברסיטת הרווארד. בשנת 1992 החליט ורגאס להתמודד לבית הנבחרים של ארצות הברית במחוז הקונגרס ה-50 אשר נוסד זה עתה, ובסיסו בסן דייגו. בבחירות מקדימות שהתקיימו במפלגה הדמוקרטית, הפסיד וסיים במקום הרביעי עם 19% מהקולות. בוב פילנר זכה בפריימריז עם עם רוב יחסי בן 26% מהקולות בלבד, ובבחירות הכלליות הוסיף להיבחר לקונגרס. תקוותיו הפוליטיות של ורגאס לא נגוזו, ובשנים 1993–2003 היה חבר במועצת עיריית סן דייגו. כחבר מועצת העיר, הוא יצר את "מבצע שחזור" כדי להעסיק חסרי בית בהסרת כתובות גרפיטי ולמען שיקום בתי מגורים. בשנת 1996 החליט ורגאס להתמודד בשנית מול פילנר בפריימריז הדמוקרטים. ורגאס לא היה מעוניין להתעמת עם פילנר, לכן פילנר נאלץ להתעמת מול מגזרת קרטון בגודלו הטבעי של ורגאס. ורגאס אמר שהוא מסכים עם פילנר ב"99 אחוזים" מהסוגיות, אך פילנר גבר עליו שוב עם 55% מהקולות. בשנת 2000 החליט ורגאס להתמודד למחוז הבחירה ה-79 של האספה המדינתית בקליפורניה. הוא נבחר לתפקיד אחרי שגבר על יריבו מהמפלגה הרפובליקנית עם 77% מהקולות. כהונתו החלה ב-4 בדצמבר 2000. בשנתו הראשונה באספה מונה לעוזר מנהיג הרוב. הוא חיבר את הצעת החוק "AB 188", האוסרת על עישון בגני שעשועים לילדים. הוא גם הציג חקיקה שמטרתה להגן על ילדים ממשחקי וידאו ארקייד. בנוסף, ורגאס גם חיבר חקיקה הטלת מאסרי עולם על אנשים שביצעו עבירות מין בילדים. ב-2006 שוב ניצב בפני פילנר, הפעם במחוז הקונגרס ה-51 של קליפורניה. הוא האשים אותו בהיותו חלק מתרבות שחיתות השלטונית בוושינגטון די. סי., וטען כי פילנר שילם לרעייתו למעלה מחצי מיליון דולר אמריקני מכספי קמפיין עבור שירותי ייעוץ פוליטי שבוצעו מבית המשותף בוושינגטוןף בסופו של דבר פילנר הביס את ורגאס בשנית. לאחר שעזב את האספה המדינתית בשנת 2006 עקב הגבלת כהונה, פתח ורגאס בקריירה עסקית. ב-2010 נבחר אל הסנאט המדינתי של קליפורניה, מטעם מחוז הבחירה ה-40. ב-2012 הודיע פילנר על התמודדותו לראשות עיריית סן דייגו וורגאס תמך במועמדותו חרף יריבותם המרה. ורגאס החליט להתמודד שוב אל בית הנבחרים, והפעם ללא התמודדותו מחדש של פילנר. הוא גבר על יריבתו מרי סאלאס ב-22 קולות בלבד וזאת לאחר שבוצעה ספירה חוזרת בקלפיות שהוצבו במחוז סן דייגו ובמחוז ריברסייד. כהונתו החלה עם התכנסות הקונגרס ה-113 של ארצות הברית. ורגאס חבר בוועדת החוץ ובוועדת החקלאות. מדיה וקבצים בנושא חואן ורגאס בוויקישיתוף אתר האינטרנט הרשמי של חואן ורגאס בבית הנבחרים האמריקאי (באנגלית) חואן ורגאס, ברשת החברתית פייסבוק חואן ורגאס, ברשת החברתית אקס (טוויטר) חואן ורגאס, ברשת החברתית אינסטגרם חואן ורגאס, סרטונים בערוץ היוטיוב חואן ורגאס, באתר המדריך הביוגרפי של הקונגרס של ארצות הברית (באנגלית) ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית) FULL BIOGRAPHY, באתר הרשמי של חואן ורגאס (באנגלית) ביוגרפיה, באתר Ballotpedia (באנגלית) Full Biography for Juan Vargas, באתר SmartVoter (באנגלית) ג'ניס מורק, MEET CONGRESSMAN JUAN VARGAS, WHO WINS SEAT IN 51ST CONGRESSIONAL DISTRICT, באתר איסט קאונטי מגזין, נובמבר 2012 (באנגלית)